送沈保叔國諭試藝右庠
作者：宋蒲壽宬
朝代：宋

paragraphs: 讀書讀心不讀跡，以言易言竟何益。
射弓射志不射箭，以力假力何足羡。
因蹄得兔蹄安用，以虎視石虎則中。
設科取藝良已拘，分毫得失如摴蒱。
微官况復多繩墨，千里思馳困羈勒。
生女嫁屬他人屋，生男不出出許國。
堂堂八尺無創瘢，如斗金印梔蠟顔。
一條秋水持贈君，腰間願看生風雲。
君不見唐家將相婁師德，也曾應詔紅抹額。
撾鐘飲酒皆兒嬉，握拳透爪真男兒。